b'\n_START_ARTICLE_\nMestni promet Maribor\n_START_SECTION_\nMestni promet v Mariboru danes\n_START_PARAGRAPH_\n\xc5\xa0tevilo potnikov na mestnih avtobusih v Mariboru ponovno po\xc4\x8dasi raste. V letu 2014 se je tako z mestnimi avtobusi prepeljalo 3.959.728 potnikov, kar je 1,1% ve\xc4\x8d kot v letu 2013 in 2,3% ve\xc4\x8d kot v letu 2012. Med najbolj obremenjenimi so linije 1 Tezno, 6 Vzpenja\xc4\x8da, 18 Pekre, 2 Betnavska in 3 Pokopali\xc5\xa1\xc4\x8de Dobrava (kro\xc5\xbena linija)._NEWLINE_Decembra 2015 je imel Marprom v voznem parku 53 avtobusov, povpre\xc4\x8dna starost le teh pa je bila 11 let, zato podjetje tudi aktivno posodablja svoj vozni park z najemom novih avtobusov, ki ponujajo ve\xc4\x8dje udobje potnikov in v zrak izpu\xc5\xa1\xc4\x8dajo manj emisij. Tako so januarja 2016 pri podjetju v uporabo prevzeli 6 novih dizelskih avtobusov s standardom EURO VI._NEWLINE_Za ve\xc4\x8djo privla\xc4\x8dnost javnega prevoza v Mariboru je na avtobusih in na nekaterih avtobusnih postajali\xc5\xa1\xc4\x8dih na voljo brezpla\xc4\x8den dostop do Wi-Fi omre\xc5\xbeja, mnogo avtobusnih postajali\xc5\xa1\xc4\x8d pa je opremljenih z digitalnimi zasloni, ki napovedujejo prihode avtobusov.\n_START_SECTION_\nNa\xc4\x8drti za prihodnost\n_START_PARAGRAPH_\nV dolgoro\xc4\x8dnem planu kako izbolj\xc5\xa1ati JPP v Mariboru je najprej posodobitev voznega parka in vzpostavitev zanesljivega javnega potni\xc5\xa1kega prometa, eden izmed ciljev je tudi reorganizacija linij, ki so \xc5\xbee ve\xc4\x8d desetletij nespremenjene, kljub temu, da so se potovalni cilji v preteklosti spremenili in tako mestne linije ne sledijo ve\xc4\x8d trendu potovanj ljudi v Mariboru, kar je tudi eden izmed razlogov zakaj se ljudje raje odlo\xc4\x8dajo za uporabo osebnega vozila.\n_START_SECTION_\nPostaja na stisnjen zemeljski plin\n_START_PARAGRAPH_\nV Mariboru so 10. junija 2014 odprli prvo postajo na stisnjen zemeljski plin. Odprtje prve postaje na stisnjen zemeljski plin, ki se ga zaradi ve\xc4\x8dinske sestave poimenuje tudi kar metan (CNG \xe2\x80\x93 compressed natural gas oz. stisnjen zemeljski plin), prina\xc5\xa1a izbolj\xc5\xa1ave na podro\xc4\x8dju kakovosti zraka ne le na obmo\xc4\x8dju mesta Maribor, pa\xc4\x8d pa tudi na dr\xc5\xbeavni ravni. Projekt je namre\xc4\x8d pomemben tudi z vidika trajnostne mobilnosti, ki bo pripomogla k izbolj\xc5\xa1anju zraka v Mariboru. Na podlagi Odloka za modernizacijo mestnega linijskega prometa v Mestni ob\xc4\x8dini Maribor tako mesto uresni\xc4\x8duje projekt uvedbe zemeljskega plina v javni potni\xc5\xa1ki promet. Polnilna postaja je v prvi vrsti namenjena polnitvi mestnih avtobusov in voznega parka javnih podjetij. Obenem pa bo polnilna postaja namenjena tudi ostalim pravnim in fizi\xc4\x8dnim osebam.'